חוק לתיקון ולקיום תוקפן של תקנות שעת חירום (נגיף הקורונה החדש - אכיפה), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2805, עמ' 94, 2020-06-17T00:00:00+03:00
החוק מאריך את תוקפן של תקנות שעת החירום (נגיף הקורונה החדש – אכיפה), התש"ף–2020 (להלן –תקנות שעת החירום), בשינויים שקבעה הוועדה, וזאת לתקופה של 45 ימים מיום הפקיעה, כלומר עד ה-30/07/2020, תוך מתן אופציה להארכה נוספת של 45 ימים, על פי בקשת הממשלה, ובאישור ועדת החוקה חוק ומשפט ומליאת הכנסת. תקנות שעת החירום קובעות את התשתית המשפטית ליצירת הסדר האכיפה של הוראות שונות הנוגעות להתמודדות עם נגיף הקורונה (כגון חובת בידוד, עטיית מסיכה, והגבלות על פעילות המסחר  והבילוי), באמצעות קביעת עבירות פליליות ומינהליות – כלומר הטלת קנסות על ידי שוטר או פקח.
כחלק מהשינויים שנקבעו על ידי הוועדה בוטלה סמכותם של שוטרים ופקחים להיכנס לבית מגורים ללא צו של בית משפט, הוחלט שלא לאשר עונשי מאסר על העבירות הקבועות בחוק, הובהר שבעבירה שבמסגרתה שוטר רשאי להורות על התפזרות של התקהלות לא יהיה בכך כדי לאפשר פגיעה בהפגנה, וכן הוחלט שרק שוטר ומפקח עובד המדינה יוכלו להטיל קנס מינהלי על הפרת חובת בידוד.